Source: https://www.europarl.europa.eu/doceo/document/A-8-2016-0055_MT.html
Timestamp: 2020-07-05 02:16:28+00:00
Document Index: 642430

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'QORTI ']

RAPPORT dwar il-ħatra proposta ta' Ladislav Balko bħala Membru tal-Qorti tal-Awdituri
Proċedura : 2015/0816(NLE)
Ċiklu relatat mad-dokument : A8-0055/2016
595k 87k
dwar il-ħatra proposta ta' Ladislav Balko bħala Membru tal-Qorti tal-Awdituri
– wara li kkunsidra l-Artikolu 286(2) tat-Trattat dwar il-Funzjonament tal-Unjoni Ewropea, skont liema artikolu ġie kkonsultat mill-Kunsill (C8-0413/2015),
– wara li kkunsidra r-rapport tal-Kumitat għall-Kontroll tal-Baġit (A8-0055/2016),
B. billi, waqt il-laqgħa tiegħu tal-15 ta' Marzu 2016, il-Kumitat għall-Kontroll tal-Baġit sema' lill-kandidat tal-Kunsill għall-kariga ta' Membru tal-Qorti tal-Awdituri;
1. Jagħti opinjoni negattiva dwar il-proposta mill-Kunsill għall-ħatra ta' Ladislav Balko bħala Membru tal-Qorti tal-Awdituri;
ANNESS 1: CURRICULUM VITAE TA' LADISLAV BALKO
Twieled fl-1954 fi Slepčany, is-Slovakkja.
Iggradwa fil-liġi mill-Università Comenius fi Bratislava. Sussegwentement kiseb dottorat fil-liġi u t-titolu ta' PhD u sar lettur fil-liġi finanzjarja u kummerċjali.
Fl-1990 u fl-1991 kien avukat kap fid-Dipartiment tad-Dwana tar-Repubblika Slovakka. Mill-1991 sal-1999 okkupa għadd ta' karigi maniġerjali, fosthom il-kariga ta' Deputat Direttur Ġenerali fl-ikbar bank kummerċjali Slovakk – il-Všeobecná úverová banka (VÚB).
Mill-2001 sal-2004 kien Deputat Gvernatur u membru tal-Bord tal-Bank tal-Esportazzjoni u l-Importazzjoni tar-Repubblika Slovakka, u fl-2003 kien l-Uffiċjal Kap Operattiv tal-Aġenzija Slovakka tal-Investiment u tal-Iżvilupp Kummerċjali (SARIO). Fl-2004 inħatar membru tal-Bord tal-Bank – il-korp governattiv – tal-Bank Nazzjonali tas-Slovakkja (NBS).
Minħabba l-esperjenza twila tiegħu fis-settur finanzjarju, fl-2006 Dr Balko sar konsulent fil-qasam tal-finanzi u l-investiment barrani tal-Prim Ministru tar-Repubblika Slovakka. F'din il-kapaċità huwa ffoka fuq oqsma bħalma huma l-ġestjoni tal-finanzi pubbliċi mill-gvern, il-baġit, il-fondi strutturali u oqsma oħra relatati. Huwa kellu wkoll rwol fl-adozzjoni tal-euro mis-Slovakkja. Dr Balko abbozza d-Dikjarazzjoni tal-Ftehim Soċjali għall-Adozzjoni u l-Użu tal-Euro fis-Slovakkja u organizza diversi konferenzi dwar dan is-suġġett. Fl-2006 laħaq Viċi President tal-Bord tad-Diretturi tal-Bank Slovakk tal-Garanzija u l-Iżvilupp (SZRB), u wara nħatar membru tal-Kunsill tal-Prezzijiet tal-gvern fl-2008.
Minbarra l-attivitajiet prattiċi tiegħu fil-qasam finanzjarju, bħala Kap tad-Dipartiment tal-Liġi Finanzjarja tal-Fakultà tal-Liġi tal-Università Comenius fi Bratislava, ta lekċers fuq il-finanzi pubbliċi, il-baġit, il-kontroll finanzjarju, it-taxxi u d-dwana, il-muniti, l-operazzjonijiet tal-kambju tal-muniti u s-swieq finanzjarji, u kiteb ħafna artikli akkademiċi u tekniċi dwar dawn is-suġġetti, kif ukoll diversi kotba għall-istudju dwar il-liġi finanzjarja.
Hu sar membru tal-Qorti Ewropea tal-Awdituri fis-7 ta' Mejju 2010. Sat-30 ta' Jannar 2014 kien membru tal-Awla IV. Dr Balko kien responsabbli mit-twettiq tal-awditu tad-dikjarazzjoni ta' assigurazzjoni (DAS) fil-qasam tar-riċerka u politiki interni oħra u mill-awditu tal-prestazzjoni f'dan il-qasam. F'April 2012 sar membru supplenti tal-Awla IV fl-Awla CEAD orizzontali u, fl-1 ta' Frar 2013, sar membru supplenti tal-Awla IV fil-Kumitat Amministrattiv. Barra minn hekk, mit-12 ta' Frar 2012, kien membru tal-Kumitat ta' Awditjar Intern, li huwa ppresieda mill-24 ta' April 2013 sat-28 ta' Frar 2014.
Fl-1 ta' Frar 2014 inħatar membru tal-Awla II – Politiki strutturali, Trasport u Enerġija: huwa wkoll ir-rapporteur għall-kapitolu dwar il-koeżjoni ekonomika, soċjali u territorjali u responsabbli għat-twettiq tal-awditu tad-DAS u l-awditu tal-prestazzjoni fil-qasam tal-politika reġjonali u tal-fondi strutturali. Huwa l-membru li jirrappreżenta l-Awla II fl-Awla CEAD, u kien ukoll rapporteur għal diversi awditi tal-prestazzjoni.
ANNESS 2: SOMMARJU TA' LADISLAV BALKO DWAR L-ESPERJENZA BĦALA MEMBRU TAL-QORTI U L-OBJETTIVI GĦAL MANDAT FUTUR
Fiż-żmien li għaddejt il-QEA, esperjenzajt istituzzjoni esterna indipendenti tal-awditjar li hi tassew professjonali u li taħdem verament tajjeb, u sirt naf ħafna kollegi kwalifikati u ddedikati qalb il-Membri u l-persunal. Jien għamilt ħilti biex nagħti l-kontribut tiegħi għall-ħidma tal-QEA b'dawn il-modi:
L-ewwel, kelli, u għad għandi, il-privileġġ li nkun rapporteur ta' kapitolu vertikali tar-Rapport Annwali tal-QEA. Ftit wara li wasalt, bħala membru tal-Awla IV "Dħul, riċerka u politiki interni", sirt rapporteur għall-kapitolu tar-Rapport Annwali dwar ir-Riċerka u politiki interni oħra għall-eżerċizzji DAS tas-snin 2010, 2011 u 2012. Barra minn hekk, kont ukoll rapporteur għall-Opinjoni 6/2012 dwar il-proposta leġiżlattiva dwar ir-regoli għall-parteċipazzjoni f'Orizzont 2020, li wettqu rwol importanti fl-adozzjoni tas-simplifikazzjonijiet kuraġġużi introdotti mill-proposta. Minn Frar 2014, sirt Membru tal-Awla II "Politika strutturali, trasport u enerġija", fejn kont rapporteur għall-kapitolu dwar il-Politika reġjonali fir-Rapport Annwali fl-eżerċizzju tad-DAS 2013 u għall-kapitolu dwar il-Koeżjoni ekonomika, soċjali u territorjali għad-DAS 2014 kif ukoll l-eżerċizzju attwali DAS 2015.
It-tieni, kont responsabbli għal bosta awditi tal-prestazzjoni interessanti u rilevanti, u b'hekk kont rapporteur għar-rapporti speċjali li ġejjin:
4/2011 "L-awditu tal-Faċilità ta' Garanzija għall-SMEs" (Rapporteur tal-Kumitat CONT - is-Sinjura Ingeborg Gräßle);
2/2013 "Il-Kummissjoni żgurat l-implimentazzjoni effiċjenti tas-Seba' Programm Qafas għar-Riċerka?" (Rapporteur tal-Kumitat CONT - is-Sinjura Monika Panayotova);
16/2013 "Valutazzjoni tal-Awditu Uniku u d-dipendenza tal-Kummissjoni fuq ix-xogħol tal-awtoritajiet nazzjonali tal-awditjar fil-Koeżjoni" (Rapporteur tal-Kumitat CONT - is-Sur Boguslaw Liberadzki);
6/2014 "L-appoġġ mill-fondi tal-politika ta' koeżjoni għall-ġenerazzjoni ta' enerġija rinnovabbli - inkisbu riżultati tajbin?" (Rapporteur tal-Kumitat CONT - is-Sur Miroslav Poche);
14/2014 "L-istituzzjonijiet u l-korpi tal-UE kif jikkalkolaw, inaqqsu u jpaċu l-emissjonijiet ta' gassijiet serra tagħhom?" (Rapporteur tal-Kumitat CONT - is-Sinjura Patricija Sulin);
Fil-preżent jien responsabbli ghall-awditi ta' prestazzjoni li għaddejjin bħalissa dwar il-prestazzjoni tat-trasport ferrovjarju tal-merkanzija fl-UE, dwar is-Sistema Ewropea tal-Ġestjoni tat-Traffiku Ferrovjarju, u dwarit-tfassil ta' għeluq il-programmi ta' koeżjoni u tal-iżvilupp rurali tal-2007-2013.
Barra dawn il-kompiti, bħalissa jien ir-rappreżentant tal-Awla II fl-Awla orizzontali CEAD (Koordinazzjoni, Evalwazzjoni, Assigurazzjoni u Żvilupp). Minn Frar 2012, kont Membru tal-Kumitat ta' Awditjar Intern tal-QEA u, minn April 2013 sa Frar 2014, kont il-President ta' tali Kumitat.
Tul il-mandat tiegħi, kelli relazzjonijiet produttivi u kostruttivi ma' partijiet interessati importanti tal-UE, kemm fil-Parlament Ewropew mal-Membri tal-Kumitat CONT kif ukoll mal-Kummissarji Ewropej rilevanti. Sostnejt ukoll relazzjonijiet professjonali tajbin mal-Uffiċċju Suprem tal-Awditjar nazzjonali kif ukoll mal-Kumitat għall-Affarijiet Ewropej tal-Parlament tar-Repubblika Slovakka, prinċipalment billi żammejthom infurmati dwar il-ħidma u l-prodotti tal-QEA u billi ppreżentajtilhom regolarment ir-Rapporti Annwali tal-QEA.
Matul il-mandat tiegħi, jien akkumulajt ammont kbir ta' esperjenza u għarfien dwar il-ħidma tal-QEA u l-qafas ta' obbligu ta' rendikont li topera fiha. Inħossni motivat ħafna biex nikkontribwixxi l-għarfien u l-esperjenza kollha tiegħi permezz ta' aktar xogħol fil-QEA, fl-implimentazzjoni ta' dokumenti strateġiċi annwali u multiannwali sal-2017 u lil hinn, billi nipprovdi Rapport Annwali saħansitra iżjed orjentat lejn il-prestazzjoni u li jieħu kont tal-bżonnijiet tal-partijiet interessati ewlenin tagħna, u b'mod partikolari tal-Parlament Ewropew, kif ukoll Rapporti Speċjali rilevanti u f'waqthom li jżidu l-valur. Ninsab ħerqan ukoll biex ngħin ħalli jiġu indirizzati l-iżviluppi u l-isfidi ġodda għall-ġejjieni tal-QEA, fosthom l-implimentazzjoni b'suċċess tal-organizzazzjoni l-ġdida bbażata fuq il-kompiti u r-riformi relatati. F'dan ir-rigward, nara l-ħatra mill-ġdid possibbli tiegħi bħala element li jikkontribwixxi għall-istabbiltà u l-kontinwità tal-ħidma tal-QEA li se tilqa' fi ħdanha għadd sinifikanti ta' Membri ġodda fl-2016.